CELEX: 52018PC0713
Language: mt
Date: 2018-10-26
Title: Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni 2009/790/KE li tawtorizza lir-Repubblika tal-Polonja biex tapplika miżura ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud

IL-KUMMISSJONI EWROPEA
            Brussell, 26.10.2018
            COM(2018) 713 final
            2018/0366(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li temenda d-Deċiżjoni 2009/790/KE li tawtorizza lir-Repubblika tal-Polonja biex tapplika miżura ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               
                  Skont l-Artikolu 395(1) tad-Direttiva 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (minn hawn ’il quddiem “id-Direttiva tal-VAT”), il-Kunsill, li jaġixxi b’mod unanimu bi proposta tal-Kummissjoni, jista’ jawtorizza lil kwalunkwe Stat Membru biex japplika miżuri speċjali għal deroga mid-dispożizzjonijiet ta’ dik id-Direttiva biex jissimplifika l-proċedura tal-ġbir tal-VAT jew biex jipprevjeni ċerti forom ta’ evażjoni jew ta’ evitar tat-taxxa.
               
               
                  B’ittra rreġistrata mal-Kummissjoni fil-15 ta’ Mejju 2018, il-Polonja talbet awtorizzazzjoni biex tibqa’ teżenta mill-VAT lil persuni taxxabbli li l-fatturat annwali tagħhom ma jkunx aktar mill-ekwivalenti ta’ EUR 40 000 fil-munita nazzjonali. B’konformità mal-Artikolu 395(2) tad-Direttiva tal-VAT, il-Kummissjoni infurmat lill-Istati Membri l-oħra b’ittri datati l-20 ta’ Lulju 2018, għajr lil Spanja li infurmatha b’ittra datata t-23 ta’ Lulju 2018. B’ittra datata t-23 ta’ Lulju 2018, il-Kummissjoni għarrfet lill-Polonja li kellha l-informazzjoni kollha meħtieġa biex tqis it-talba.
               
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               
                  Skont il-Kapitolu 1 tat-Titolu XII tad-Direttiva tal-VAT, l-Istati Membri jistgħu japplikaw skemi speċjali għall-impriżi żgħar, inkluż il-possibbiltà li jeżentaw lil persuni taxxabbli li ma jkunux jaqbżu ċertu fatturat annwali. Din l-eżenzjoni timplika li persuna taxxabbli ma jkollhiex għalfejn timponi l-VAT fuq il-provvisti tagħha u għalhekk ma tistax tnaqqas il-VAT minn fuq l-input tagħha.
               
               
                  Skont l-Artikolu 287(14) tad-Direttiva tal-VAT, il-Polonja tista’ teżenta mill-VAT lil persuni taxxabbli li l-fatturat annwali tagħhom ma jkunx aktar mill-ekwivalenti ta’ EUR 10 000 fil-munita nazzjonali.
               
               
                  Bid-Deċiżjoni tal-Kunsill 2009/790/KE
                     1
                  , il-Kunsill awtorizza lill-Polonja biex teżenta mill-VAT lil persuni taxxabbli li l-fatturat annwali tagħhom ma jkunx aktar mill-ekwivalenti ta’ EUR 30 000 fil-munita nazzjonali sal-31 ta’ Diċembru 2012. Bid-Deċiżjoni ta’ Implimentazzjoni tal-Kunsill 2012/769/UE
                     2
                  , id-deroga ġiet estiża sal-31 ta’ Diċembru 2015 u sussegwentement bid-Deċiżjoni ta’ Implimentazzjoni tal-Kunsill 2015/1173/UE
                     3
                   sal-31 ta’ Diċembru 2018. Id-Deċiżjoni ta’ Implimentazzjoni tal-Kunsill (UE) 2016/2090
                     4
                   iżżid il-livell limitu tal-eżenzjoni għall-ekwivalenti ta’ EUR 40 000 fil-munita nazzjonali.
               
               
                  Il-Polonja talbet estensjoni ta’ dik il-miżura għal perjodu limitat ieħor. Il-Polonja indikat li r-raġunijiet għat-talba għal deroga għadhom fil-biċċa l-kbira l-istess. Il-miżura speċjali tissimplifika l-piż fuq in-negozji għal għadd akbar ta’ persuni taxxabbli li għandhom attività kummerċjali limitata u tistimula l-iżvilupp ta’ negozji żgħar bħal dawn. Fl-istess ħin, il-miżura twassal biex jonqos il-piż amministrattiv fuq l-amministrazzjoni tat-taxxa għax tillimita l-ħtieġa li jiġu kkontrollati l-persuni taxxabbli fuq skala żgħira, li hija relattivament għalja meta mqabbla mal-ammont ta’ VAT involut. B’hekk jistgħu jissaħħu wkoll l-attivitajiet ta’ kontroll fir-rigward tal-persuni taxxabbli akbar. Il-miżura hija u se tibqa’ fakultattiva għalkollox għall-persuni taxxabbli.
               
            
            
               Minħabba impatt potenzjali pożittiv fuq it-tnaqqis tal-piż amministrattiv għan-negozji u għall-amministrazzjoni tat-taxxi mingħajr impatt kbir fuq id-dħul totali mill-VAT, qed jiġi propost li tiġi estiża d-deroga għal perjodu ieħor limitat, sal-31 ta’ Diċembru 2021. Dan l-aħħar il-Kummissjoni nediet proposta
                  5
                li timmodifika l-Artikoli 281 sa 294 tad-Direttiva 2006/112/KE li jirregolaw l-iskema speċjali għall-impriżi żgħar. Għalhekk hu possibbli li tidħol fis-seħħ Direttiva li temenda dawk l-Artikoli u li tistabbilixxi data meta l-Istati Membri jridu japplikaw kwalunkwe dispożizzjonijiet nazzjonali biex jimplimentawha. Jekk din id-data tiġi stabbilita qabel ma tiskadi d-deroga fil-31 ta’ Diċembru 2021, jenħtieġ li din id-Deċiżjoni ma tibqax tapplika.
            
            
               •Konsistenza mad-dispożizzjonijiet ta’ politika eżistenti fil-qasam ta’ politika
            
            
               Stati Membri oħra ngħataw derogi simili. Il-Lussemburgu
                  6
                ngħata livell limitu ta’ EUR 30 000, l-Estonja
                  7
                livell limitu ta’ EUR 40 000, l-Italja
                  8
                livell limitu ta’ EUR 65 000, il-Kroazja
                  9
                livell limitu ta’ EUR 45 000, il-Latvja
                  10
                livell limitu ta’ EUR 40 000 u r-Rumanija
                  11
                livell limitu ta’ EUR 88 500.
            
            
               Jenħtieġ li d-derogi mid-Direttiva tal-VAT ikunu dejjem limitati fiż-żmien biex ikunu jistgħu jiġu vvalutati l-effetti tagħhom. Barra minn hekk, bħalissa d-dispożizzjonijiet tal-Artikoli 281 sa 294 tad-Direttiva tal-VAT dwar skema speċjali għall-impriżi żgħar qed isirilhom rieżami. Kif imħabbar fil-Pjan ta’ Azzjoni dwar il-VAT
                  12
               , u fil-Programm ta’ Ħidma tal-Kummissjoni 2017
                  13
               , dan l-aħħar ġiet ippreżentata l-proposta tal-Kummissjoni dwar l-iskema tal-SMEs
                  14
               .
            
            
               Għalhekk qed jiġi propost li l-miżura ta’ deroga tingħata sal-31 ta’ Diċembru 2021 jew sad-data meta l-Istati Membri jridu japplikaw kwalunkwe dispożizzjonijiet nazzjonali li jeħtieġ jadottaw jekk tiġi adottata Direttiva li temenda l-Artikoli 281 sa 294 tad-Direttiva 2006/112/KE.
            
            
               •Konsistenza ma’ politiki oħra tal-Unjoni
            
            
               Il-miżura tikkonforma mal-għanijiet tal-Unjoni għan-negozji żgħar, kif stabbilit fil-Komunikazzjoni tal-Kummissjoni “Aħseb l-Ewwel fiż-Żgħir” – “Att dwar in-Negozji ż-Żgħar” għall-Ewropa
                  15
                li tistieden lill-Istati Membri biex iqisu l-karatteristiċi speċjali tal-SMEs meta jfasslu l-leġiżlazzjoni u għalhekk biex jissimplifikaw l-ambjent regolatorju eżistenti.
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               L-Artikolu 395 tad-Direttiva tal-VAT.
            
         
         
            
               •Sussidjarjetà (għall-kompetenza mhux esklużiva)
            
            
               
                  Meta titqies id-dispożizzjoni tad-Direttiva tal-VAT li fuqha hi bbażata l-proposta, il-prinċipju tas-sussidjarjetà ma japplikax.
               
            
            
               •Proporzjonalità
            
            
               
                  Id-Deċiżjoni tikkonċerna awtorizzazzjoni mogħtija lil Stat Membru wara talba mingħandu stess u ma tikkostitwixxi l-ebda obbligu.
               
            
            
               Minħabba l-ambitu limitat tad-deroga, il-miżura speċjali hi proporzjonata mal-għan mixtieq, jiġifieri s-simplifikazzjoni għal għadd addizzjonali ta’ persuni taxxabbli żgħar u għall-amministrazzjoni tat-taxxi.
            
            
               •Għażla tal-istrument
            
            
               L-istrument propost: Deċiżjoni ta’ Implimentazzjoni tal-Kunsill.
            
            
               Skont l-Artikolu 395 tad-Direttiva tal-Kunsill 2006/112/KE, deroga mir-regoli komuni tal-VAT hi possibbli biss bl-awtorizzazzjoni tal-Kunsill li jaġixxi b’mod unanimu bi proposta tal-Kummissjoni. Id-Deċiżjoni ta’ Implimentazzjoni tal-Kunsill hi l-aktar strument xieraq għax tista’ tiġi indirizzata lil Stat Membru individwali.
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET KONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet konċernati
            
            
               Din il-proposta hija bbażata fuq talba tal-Polonja u tikkonċerna lil dan l-Istat Membru biss.
            
            
               •Ġbir u użu tal-għarfien espert
            
            
               Ma kienx hemm bżonn għarfien espert estern.
            
            
               •Valutazzjoni tal-impatt
            
            
               
                  Il-proposta għal Deċiżjoni ta’ Implimentazzjoni tal-Kunsill għandha l-għan li l-miżura ta’ simplifikazzjoni tissokta għal tliet snin oħra biex tneħħi ħafna mill-obbligi tal-VAT għan-negozji li jaħdmu b’fatturat annwali li ma jkunx aktar minn EUR 40 000, u għalhekk tħalli impatt potenzjali pożittiv fuq it-tnaqqis tal-piż amministrattiv għan-negozji u għall-amministrazzjoni tat-taxxa mingħajr impatt kbir fuq id-dħul totali mill-VAT. Minħabba l-ambitu limitat tad-deroga u l-applikazzjoni limitata tagħha fiż-żmien, fi kwalunkwe każ, l-impatt tal-miżura se jkun limitat.
               
            
            
               4.IMPLIKAZZJONIJIET BAĠITARJI
            
            
               
                  Il-proposta ma għandhiex implikazzjoni għall-baġit tal-UE għax il-Polonja se tagħmel kalkolu ta’ kumpens b’konformità mal-Artikolu 6 tar-Regolament tal-Kunsill (KEE EURATOM) 1553/89.
               
            
            
               5.ELEMENTI OĦRA
            
            
               
                  Il-proposta fiha klawżola ta’ estinzjoni; limitu taż-żmien awtomatiku.
               
            
            
               2018/0366 (NLE)
            
         
         
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li temenda d-Deċiżjoni 2009/790/KE li tawtorizza lir-Repubblika tal-Polonja biex tapplika miżura ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea,
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  16
               , u b’mod partikolari l-Artikolu 395(1) tagħha,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)Il-punt (14) tal-Artikolu 287 tad-Direttiva 2006/112/KE jawtorizza lill-Polonja teżenta mit-taxxa fuq il-valur miżjud (il-VAT) lil persuni taxxabbli li l-fatturat annwali tagħhom ma jkunx aktar mill-ekwivalenti ta’ EUR 10 000 fil-munita nazzjonali bir-rata tal-kambju fil-jum tal-adeżjoni.
            
            
               (2)Bid-Deċiżjoni tal-Kunsill 2009/790/KE
                  17
               , il-Polonja ġiet awtorizzata teżenta mill-VAT sal-31 ta’ Diċembru 2012 lil persuni taxxabbli li l-fatturat annwali tagħhom ma jkunx aktar mill-ekwivalenti ta’ EUR 30 000 fil-munita nazzjonali bir-rata tal-konverżjoni fil-jum tal-adeżjoni tagħha. Sussegwentement, l-awtorizzazzjoni biex tapplika dik il-miżura speċjali ġiet estiża bid-Deċiżjoni ta’ Implimentazzjoni tal-Kunsill 2012/769/UE
                  18
                sal-31 ta’ Diċembru 2015 u bid-Deċiżjoni ta’ Implimentazzjoni tal-Kunsill (UE) 2015/1173
                  19
                sal-31 ta’ Diċembru 2018. Id-Deċiżjoni ta’ Implimentazzjoni tal-Kunsill (UE) 2016/2090
                  20
                iżżid il-livell limitu tal-eżenzjoni għall-ekwivalenti ta’ EUR 40 000 fil-munita nazzjonali.
            
            
               (3)B’ittra rreġistrata mal-Kummissjoni fil-15 ta’ Mejju 2018, il-Polonja talbet awtorizzazzjoni biex tibqa’ teżenta mill-VAT lil persuni taxxabbli li l-fatturat annwali tagħhom ma jkunx aktar mill-ekwivalenti ta’ EUR 40 000 fil-munita nazzjonali.
            
            
               (4)B’konformità mat-tieni subparagrafu tal-Artikolu 395(2) tad-Direttiva 2006/112/KE, il-Kummissjoni bagħtet it-talba tal-Polonja lill-Istati Membri l-oħra b’ittra datata l-20 ta’ Lulju 2018, għajr lil Spanja li bagħtithielha b’ittra datata t-23 ta’ Lulju 2018. B’ittra datata t-23 ta’ Lulju 2018, il-Kummissjoni għarrfet lill-Polonja li kellha l-informazzjoni kollha meħtieġa biex tqis it-talba.
            
            
               (5)Mill-informazzjoni li tat il-Polonja, jidher li r-raġunijiet għat-talba għal deroga għadhom fil-biċċa l-kbira l-istess. Din tissimplifika l-piż fuq in-negozju għal għadd akbar ta’ persuni taxxabbli li għandhom attività kummerċjali limitata. Din twassal ukoll biex jonqos il-piż amministrattiv fuq l-amministrazzjoni tat-taxxa għax tillimita l-ħtieġa li jiġu kkontrollati l-persuni taxxabbli fuq skala żgħira, li hija relattivament għalja meta mqabbla mal-ammont ta’ VAT involut. Il-miżura hija fakultattiva għalkollox għall-persuni taxxabbli.
            
            
               (6)Peress li ż-żieda fil-livell limitu wasslet biex jonqsu l-obbligi tal-VAT għan-negozji żgħar, filwaqt li dawn in-negozji jistgħu xorta waħda jibqgħu jagħżlu li jħaddmu l-arranġamenti normali tal-VAT b’konformità mal-Artikolu 290 tad-Direttiva 2006/112/KE, jenħtieġ li l-Polonja tiġi awtorizzata tapplika l-miżura għal perjodu limitat ieħor sal-31 ta’ Diċembru 2021.
            
            
               (7)Peress li l-Artikoli 281 sa 294 tad-Direttiva 2006/112/KE li jirregolaw l-iskema speċjali għall-impriżi żgħar huma soġġetti għal rieżami, tista’ tidħol fis-seħħ Direttiva li temenda dawn l-Artikoli u li tistabbilixxi data meta l-Istati Membri għandhom japplikaw id-dispożizzjonijiet nazzjonali qabel ma jiskadi l-perjodu ta’ validità tad-deroga fil-31 ta’ Diċembru 2021. Jekk jiġri dan, jenħtieġ li din id-Deċiżjoni ma tibqax tapplika.
            
            
               (8)Id-deroga ma tħalli l-ebda impatt fuq ir-riżorsi proprji tal-Unjoni li jakkumulaw mill-VAT għax il-Polonja għandha tagħmel kalkolu tal-kumpens b’konformità mal-Artikolu 6 tar-Regolament tal-Kunsill (KEE, Euratom) Nru 1553/89
                  21
               . 
            
            
               (9)Għalhekk jenħtieġ li d-Deċiżjoni 2009/790/KE tiġi emendata skont dan,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               L-Artikolu 2 tad-Deċiżjoni 2009/790/KE huwa sostitwit b’dan li ġej:
            
         
         
            
               “Artikolu 2
            
            
               Din id-Deċiżjoni għandha tapplika mill-1 ta’ Jannar 2010 sal-aktar data kmieni minn dawn iż-żewġ dati li ġejjin:
            
            
               (a)
                     Il-31 ta’ Diċembru 2021;
            
            
               (b)
                     Id-data meta l-Istati Membri jridu japplikaw kwalunkwe dispożizzjonijiet nazzjonali li jeħtieġ jadottaw jekk tiġi adottata Direttiva li temenda l-Artikoli 281 sa 294 tad-Direttiva 2006/112/KE li tirregola l-iskema speċjali għall-impriżi żgħar.”
            
            
               Artikolu 2
            
            
               Din id-Deċiżjoni għandha tapplika mill-1 ta’ Jannar 2019.
            
            
               Artikolu 3
            
            
               Din id-Deċiżjoni hija indirizzata lir-Repubblika tal-Polonja.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Id-Deċiżjoni tal-Kunsill 2009/790/KE tal-20 ta’ Ottubru 2009 li tawtorizza lir-Repubblika tal-Polonja biex tapplika miżura ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 283, 30.10.2009, p. 53).
               
               
                  
                     (2)
                  
                        Id-Deċiżjoni ta’ Implimentazzjoni tal-Kunsill 2012/769/UE tal-4 ta’ Diċembru 2012 li temenda d-Deċiżjoni 2009/790/KE li tawtorizza lir-Repubblika tal-Polonja li tapplika miżura ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 338, 12.12.2012, p. 27).
               
               
                  
                     (3)
                  
                        Id-Deċiżjoni ta’ Implimentazzjoni tal-Kunsill 2015/1173/UE tal-14 ta’ Lulju 2015 li temenda d-Deċiżjoni 2009/790/KE li tawtorizza lir-Repubblika tal-Polonja biex tapplika miżura ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 189, 17.7.2015, p. 36).
               
               
                  
                     (4)
                  
                        Id-Deċiżjoni ta’ Implimentazzjoni tal-Kunsill (UE) 2016/2090 tal-21 ta’ Novembru 2016 li temenda d-Deċiżjoni 2009/790/KE li tawtorizza lir-Repubblika tal-Polonja biex tapplika miżura ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 324, 30.11.2016, p. 7-8).
               
               
                  
                     (5)
                  
                        Proposta għal Direttiva tal-Kunsill li temenda d-Direttiva 2006/112/KE dwar is-sistema komuni ta’ taxxa fuq il-valur miżjud rigward l-iskema speċjali għall-impriżi żgħar, 18.1.2018, COM(2018) 21 final.
               
               
                  
                     (6)
                  
                        Id-Deċiżjoni ta’ Implimentazzjoni tal-Kunsill (UE) 2017/319 tal-21 ta’ Frar 2017 li temenda d-Deċiżjoni ta’ Implimentazzjoni 2013/677/UE li tawtorizza lil-Lussemburgu biex jintroduċi miżura speċjali li tidderoga mill-Artikolu 285 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 47, 24.2.2017, p. 7).
               
               
                  
                     (7)
                  
                        Id-Deċiżjoni ta’ Implimentazzjoni tal-Kunsill (UE) 2017/563 tal-21 ta’ Marzu 2017 li tawtorizza lir-Repubblika tal-Estonja biex tapplika miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 80, 25.3.2017, p. 33).
               
               
                  
                     (8)
                  
                        Id-Deċiżjoni ta’ Implimentazzjoni tal-Kunsill (UE) 2016/1988 tat-8 ta’ Novembru 2016 li temenda d-Deċiżjoni ta’ Implimentazzjoni 2013/678/UE li tawtorizza lir-Repubblika Taljana sabiex tkompli tapplika miżura speċjali ta’ deroga mill-Artikolu 285 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 306, 15.11.2016, p. 11).
               
               
                  
                     (9)
                  
                        Id-Deċiżjoni ta’ Implimentazzjoni tal-Kunsill (UE) 2017/1768 tal-25 ta’ Settembru 2017 li tawtorizza lir-Repubblika tal-Kroazja tintroduċi miżura speċjali li tidderoga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 250, 28.9.2017, p. 71).
               
               
                  
                     (10)
                  
                        Id-Deċiżjoni ta’ Implimentazzjoni tal-Kunsill (UE) 2017/2408 tat-18 ta’ Diċembru 2017 li tawtorizza lir-Repubblika tal-Latvja biex tapplika miżura speċjali li tidderoga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 342, 21.12.2017, p. 8).
               
               
                  
                     (11)
                  
                        Id-Deċiżjoni ta’ Implimentazzjoni tal-Kunsill (UE) 2017/1855 tal-10 ta’ Ottubru 2017 li tawtorizza lir-Rumanija tapplika miżura speċjali ta’ deroga għall-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 265, 14.10.2017, p. 19).
               
               
                  
                     (12)
                  
                        Il-Komunikazzjoni tal-Kummissjoni lill-Parlament Ewropew, lill-Kunsill u lill-Kumitat Ekonomiku u Soċjali Ewropew dwar pjan ta’ azzjoni dwar il-VAT, Lejn żona unika tal-VAT fl-UE – Iż-żmien biex niddeċiedu, Brussell, 7.4.2016, COM(2016)148 final.
               
               
                  
                     (13)
                  
                        Il-Programm ta’ Ħidma tal-Kummissjoni 2017 – It-twettiq bil-fatti ta’ Ewropa li tipproteġi, li tagħti s-setgħa u li tiddefendi, Strasburgu, 25.10.2016, COM(2016)710 final.
               
               
                  
                     (14)
                  
                        Proposta għal Direttiva tal-Kunsill li temenda d-Direttiva 2006/112/KE dwar is-sistema komuni ta’ taxxa fuq il-valur miżjud rigward l-iskema speċjali għall-impriżi żgħar, 18.1.2018, COM(2018) 21 final.
               
               
                  
                     (15)
                  
                        COM(2008)394 tal-25 ta’ Ġunju 2008.
               
               
                  
                     (16)
                  
                        ĠU 347, 11.12.2006, p. 1.
               
               
                  
                     (17)
                  
                        Id-Deċiżjoni tal-Kunsill 2009/790/KE tal-20 ta’ Ottubru 2009 li tawtorizza lir-Repubblika tal-Polonja biex tapplika miżura ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 283, 30.10.2009, p. 53).
               
               
                  
                     (18)
                  
                        Id-Deċiżjoni ta’ Implimentazzjoni tal-Kunsill 2012/769/UE tal-4 ta’ Diċembru 2012 li temenda d-Deċiżjoni 2009/790/KE li tawtorizza lir-Repubblika tal-Polonja li tapplika miżura ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 338, 12.12.2012, p. 27).
               
               
                  
                     (19)
                  
                        Id-Deċiżjoni ta’ Implimentazzjoni tal-Kunsill (UE) 2015/1173 tal-14 ta’ Lulju 2015 li temenda d-Deċiżjoni 2009/790/KE li tawtorizza lir-Repubblika tal-Polonja biex tapplika miżura ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 189, 17.7.2015, p. 36).
               
               
                  
                     (20)
                  
                        Id-Deċiżjoni ta’ Implimentazzjoni tal-Kunsill (UE) 2016/2090 tal-21 ta’ Novembru 2016 li temenda d-Deċiżjoni 2009/790/KE li tawtorizza lir-Repubblika tal-Polonja biex tapplika miżura ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 324, 30.11.2016, p. 7).
               
               
                  
                     (21)
                  
                        Ir-Regolament tal-Kunsill (KEE, Euratom) Nru 1553/89 tad-29 ta’ Mejju 1989 dwar l-arranġamenti uniformi definittivi għall-ġbir ta’ riżorsi proprji li jakkumulaw mit-taxxa tal-valur miżjud (ĠU L 155, 7.6.1989, p. 9).